b'\n_START_ARTICLE_\nPlataformes Anticapitalistes\n_START_SECTION_\nEl FOC i l\'esquerra de comissions obreres\n_START_PARAGRAPH_\nL\'any 1966 les comissions obreres a Catalunya estaven impulsades pel PSUC i el FOC. El 1967 el FOC va assolir la majoria a la coordinadora local de comissions obreres de Barcelona. Davant aix\xc3\xb2 el PSUC va impulsar una inst\xc3\xa0ncia superior: la Coordinadora Nacional de Catalunya. El 1967 es crearen les comissions obreres juvenils, que aviat s\'identificaren amb posicions de ruptura amb la l\xc3\xadnia sindical del PCE i el PSUC. El 1967 les tend\xc3\xa8ncies a l\'esquerra del PSUC, sobretot el FOC, eren majorit\xc3\xa0ries dins les comissions obreres de Catalunya i en molts d\'altres llocs de l\'estat. _NEWLINE_El FOC (Front Obrer de Catalunya) tenia molta relaci\xc3\xb3 amb els cristians progressistes i en el seu interior hi havia militants de la JOC, HOAC i membres del SOC. Es va configurar com l\'organitzaci\xc3\xb3 m\xc3\xa9s s\xc3\xb2lida a l\'esquerra del PCE i l\'estiu de 1968 la direcci\xc3\xb3 pol\xc3\xadtica del FOC estava en condicions de plantejar-se prendre la direcci\xc3\xb3 de la lluita obrera a Barcelona._NEWLINE_Per\xc3\xb2 les tensions entre el PSUC i el FOC eren creixents i, alhora, les actuacions policials debilitaren la direcci\xc3\xb3 obrera. El FOC va voler impulsar una coordinaci\xc3\xb3 a un nivell m\xc3\xa9s baix: les comissions obreres de zona, per\xc3\xb2 la base obrera del FOC no va entrar en l\'operaci\xc3\xb3 i va constituir les Plataformes el 1969, que a la vegada incorporaren quadres obrers diversos situats en una perspectiva anticapitalista, a l\'esquerra del PCE i el PSUC. _NEWLINE_S\'inici\xc3\xa0 la publicaci\xc3\xb3 de la revista \xc2\xbfQu\xc3\xa9 hacer?, i despr\xc3\xa9s, el 1969, de \xe2\x80\x9cNuestra clase", a la vegada que es constitu\xc3\xafren els C\xc3\xadrculos de Formaci\xc3\xb3n de Cuadros (1969-1970). El 1970 les Plataformes es varen anar implantant a Barcelona. Les principals empreses en les quals incidien eren la Maquinista Terrestre, Faesa, Phillips, Indo, etc. El 1972 es constitu\xc3\xafren els Cercles Obrers Comunistes. Mentrestant les Plataformes, almenys el seu nucli majoritari, formaren les Plataformes de Comissions Obreres Anticapitalistes, que aconseguiren una \xc3\xa0mplia implantaci\xc3\xb3 al Vall\xc3\xa8s i, des d\'all\xc3\xa0, arribaren a altres llocs com Tarragona, Val\xc3\xa8ncia i Saragossa.\n_START_SECTION_\nSignificaci\xc3\xb3 pol\xc3\xadtica\n_START_PARAGRAPH_\nLes Plataformes Anticapitalistes, d\'acord amb les tesis defensades pels COC i despr\xc3\xa9s per l\'OEC, eren unes aferrissades defensores de la democr\xc3\xa0cia directa i l\'autoorganizaci\xc3\xb3 obrera. La incapacitat de la burgesia de reformar l\'aparell d\'estat franquista, al costat de l\'ascens d\'un fort moviment obrer i popular, havia d\'aconduir a una transformaci\xc3\xb3 socialista. Seguint aquest esquema les Plataformes s\'oposaven a la constituci\xc3\xb3 de sindicats de tall tradicional que reprodueixen la substituci\xc3\xb3 del protagonisme de la classe obrera per burocr\xc3\xa0cies reformistes i sols s\xc3\xb3n aptes per la lluita reivindicativa, impedint la formaci\xc3\xb3 d\'una consci\xc3\xa8ncia de classe aut\xc3\xa8ntica. _NEWLINE_El rumb del proc\xc3\xa9s de reforma pol\xc3\xadtica no va ser el previst per les Plataformes Anticapitalistes. A partir de 1977, l\'evid\xc3\xa8ncia d\'una transici\xc3\xb3 pactada entre el r\xc3\xa8gims i les forces pol\xc3\xadtiques democr\xc3\xa0tiques, amb un joc sindical consolidat, va deixar les formacions com Plataformes en una situaci\xc3\xb3 marginal i sense temps de replantejar-se la seva estrat\xc3\xa8gia. Les organitzacions anticapitalistes, ja en plena crisi de milit\xc3\xa0ncia, s\'anaren dissolent a partir de 1978 i 1979. La majoria dels seus militants s\'integraren dins CCOO i altres formacions sindicals.\n_START_SECTION_\nImplantaci\xc3\xb3\n_START_PARAGRAPH_\nTot i el pes de l\'organitzaci\xc3\xb3 obrera, es varen constituir organitzacions d\'estudiants, barris, ensenyants. Les Plataformes varen tenir una implantaci\xc3\xb3 molt desigual, encara que la seva tend\xc3\xa8ncia va ser al r\xc3\xa0pid creixement i a assolir \xc3\xa8xits significatius en la seva implantaci\xc3\xb3 obrera. Va ser freq\xc3\xbcent la proletaritzaci\xc3\xb3 o trasllat de militants des de zones ja consolidades a altres de pres\xc3\xa8ncia inicial. Aquest \xc3\xa9s el cas de Llu\xc3\xads Massana Llorens Santi que va tenir un paper important en el moviment obrer de C\xc3\xb2rdova, o el de Teresa Fortuny i Sol\xc3\xa0 que deix\xc3\xa0 la seva feina per entrar a treballar a una empresa de Valls.\n_START_SECTION_\nCatalunya\n_START_PARAGRAPH_\nForen molt actives al Vall\xc3\xa8s Oriental, Baix Llobregat i altres comarques. A les Plataformes hi militaren els exconsellers de la Generalitat Montserrat Tura, Antoni Castells i Josep Subir\xc3\xb3s i Puig. A Santa Coloma de Gramenet impulsaren les comissions de f\xc3\xa0brica, amb persones com Emiliana Salinas i Maruja S\xc3\xa1ez. Altres persones que impulsaren les Plataformes foren D\xc3\xaddac F\xc3\xa0bregas i Guill\xc3\xa9n, Manuel Murcia i Ros, Jos\xc3\xa9 Antonio D\xc3\xadaz Valc\xc3\xa1rcel, fundador de Comissions Obreres, militant del FOC i autor dels llibres Entre el fraude y la esperanza, La lucha interna en CC OO i La pasi\xc3\xb3n revolucionaria de Rosa Luxemburgo. A Manresa, Josep Armengou Fern\xc3\xa1ndez, fundador de comissions obreres a les mines de F\xc3\xadgols, Teresa Vilajeliu, Carme Cots i Josep Subirana, foren detenguts per la Gu\xc3\xa0rdia civil el 10 d\'octubre de 1975 arran de les protestes per les execucions de militants d\'ETA i del FRAP. A Tarragona hi militaren persones com Teresa Fortuny i Sol\xc3\xa0, treballadora de l\'empresa MAI de Valls i posteriorment dirigent de CCOO.\n_START_SECTION_\nIlles Balears\n_START_PARAGRAPH_\nTengueren Pres\xc3\xa8ncia a Mallorca i Menorca. El seu naixement va venir a trav\xc3\xa9s de contactes amb Catalunya de membres de la JOC. Foren presents en el moviment obrer, de barris i estudiantil. A Menorca tengueren organitzaci\xc3\xb3 a Ma\xc3\xb3, Ferreries i Ciutadella. A Mallorca a Palma, Inca, Manacor i altres localitats. A les Balears foren la formaci\xc3\xb3 m\xc3\xa9s important de l\'esquerra revolucion\xc3\xa0ria.\n_START_SECTION_\nPa\xc3\xads Valenci\xc3\xa0\n_START_PARAGRAPH_\nLes Plataformes, impulsades per l\'OEC, assoliren una certa pres\xc3\xa8ncia a Val\xc3\xa8ncia i Castell\xc3\xb3. La seva acci\xc3\xb3 reivindicativa va ser important dins la Ford d\'Almussafes. Uns dels impulsors foren l\'advocat laboralista i antic militant del PSV dels anys 60, Vicent \xc3\x80lvarez i Rubio i la seva companya, Elia Serrano.\n_START_SECTION_\nAlmeria\n_START_PARAGRAPH_\nLes Plataformes reberen el nom de Plataformas Unitarias Anticapitalistas i sorgiren amb un component inicial cristi\xc3\xa0. El seu nucli majoritari a la vegada es va integrar en l\'OEC. En aquest corrent hi participaren persones com Javier Ayestar\xc3\xa1n, Fernando Mart\xc3\xadnez, el periodista Manuel G\xc3\xb3mez Carde\xc3\xb1a, Concepci\xc3\xb3n Ruiz C\xc3\xa1ceres i Jos\xc3\xa9 Antonio Dom\xc3\xadnguez. Participaren en la vaga de pescadors, a sanitat, moviment universitari, barris, moviment obrer i moviment feminista.\n_START_SECTION_\nC\xc3\xb2rdova\n_START_PARAGRAPH_\nLes plataformes nasqueren, com a altres llocs, des d\'\xc3\xa0mbits cristians progressistes. La seva pres\xc3\xa8ncia a C\xc3\xb2rdova va ser tardana. L\'impulsor va ser Llu\xc3\xads Massana Llorens Santi. Altres integrants de les plataformes foren Antonio Perea Torres Cahue, Antonio G\xc3\xb3mez Romero Papi, Antonio Amaro, Alfonso Nieto, Miguel C\xc3\xadvico Churruca.\n_START_SECTION_\nAst\xc3\xbaries\n_START_PARAGRAPH_\nLes Plataformes i l\'OEC s\'implantaren ja en un moment tard\xc3\xa0. A partir del CRAS (Comunes Revolucion\xc3\xa0ries d\'Acci\xc3\xb3 Socialista) un grup se\'n separ\xc3\xa0 i don\xc3\xa0 lloc a les Plataformes i a l\'OEC entorn de 1974 i 1975. Hi havia J. Ram\xc3\xb3n Alonso Iglesias, Chema Castiello, Germ\xc3\xa1n Costales, Bonifacio Ortiz, Jose Luis i Bego\xc3\xb1a Cienfuegos, entre altres.\n_START_SECTION_\nPa\xc3\xads Basc\n_START_PARAGRAPH_\nLes Comissions Obreres Anticapitaliestes d\'Euzkadi (COAE) es crearen l\'octubre de 1976, a partir de les comissions d\'empresa impulsades pels NOC (Nuclis Obrers Comunistes). Varen tenir pres\xc3\xa8ncia de l\'organitzaci\xc3\xb3 obrera de Vit\xc3\xb2ria que va culminar en els tr\xc3\xa0gics fets del 3 de mar\xc3\xa7 de 1976.'